
Viktige personer i denne boken:

Emilie Haugen, tidligere enke etter Simon Carlsvig, som er far til Emilies datter Sofie. Nå gift med Magnus Teigen. Husmannsjente, men kjødelig datter av grosserersønn Odd (Tip) Aas (Ace) fra Trondhjem.

Solfrid Haugen, moren til Emilie, nå Solfrid Aas (Ace i Amerika).

Odd Aas, kaller seg Tip Ace i Amerika, gift med Solfrid, er far til Emilie.

Knut og Didrik, halvbrødrene til Emilie, adoptert av Odd (Tip).

Simon Carlsvig, nevø av Even Conrad. Simon var gift med Emilie, men druknet i Mississippi River. Han er far til Emilies datter Sofie.

Halvor Lien, var gift med Karen og fikk en sønn, rømte til Amerika, skilt fra Karen, gift på nytt med Samantha, heter nå Halvor (Hal) Lion.

Karen (på Neset) Tingvoll, var gift med Halvor og har sønnen Vesle-Halvor, som Halvor har tatt med til Amerika. Er nå gift med presten Elias Tingvoll.

Ola Teigen, småbrukersønn, har gjort det godt i Amerika, gift med Birte og far til Rolf Arne.

Birte Teigen, født Sandvoll, lensmannsdatter fra Stod, gift med Ola, mor til Rolf Arne.

Jon Salstad, odelsgutt til storgården Salstad, gift med Sara, fogdens datter.

Jorunn Salstad, husmor på Salstad, tante til Emilie, gift med 15 år eldre Nils Salstad.

Lovise Olsen, tidligere tjenestejente hos Anna, enke etter Johannes i Amerika, har sønnen Isak, nå gift med Geir Olsen som arbeider for Emilie, de fikk datteren Fiona i mai 1883.

Gottfred Aas (Ace), Emilies onkel, eide handelshus i Kristiansund, nå i Amerika, gift med Haldis, eldre søster av Lovise, var hushjelp hos Solfrid.

Donna Craig, gift med den dobbelt så gamle Steven Craig, var ute etter Odd/Tip, motarbeider nå både ham og hele familien hans.

Mary Craig, venninne av Emilie, adoptert av Steven Craig, er blitt med uønsket barn og sendt til Boston.

Samuel (Big Sam) Underland, nyansatt i forretningen til Emilie. Fra Levanger. Gift med Agdis.

Agdis Underland, ung sydame, datter av Frida, som er hushjelp hos Emilie, gift med Big Sam. Sønn Morten.

Salomon Holten, kirketjener fra Stod som har utvandret med hele familien, er på vei til å bli prest. Kona Dagfrid (hushjelp hos Birte), voksne barn Per, Pål og Ester (hushjelp hos Emilie).

Erklæring fra forfatteren:

Dette er en oppdiktet fortelling om oppdiktede mennesker, men satt inn i en mest mulig riktig virkelighet, både historisk og geografisk. Jeg har benyttet oppdiktede navn på mange gårder, inkludert storgården Salstad. Det samme gjelder flere øvrighetspersoner og noen andre historiske mennesker. Også noen virkelige mennesker og forretninger er diktet inn i fortellingen, men da bare ganske vagt, og fordi de er viktige for mine oppdiktede personers oppdiktede liv og forretninger.


Slik sluttet forrige bok:

Også i Florida ble det en fin jul, selv om Samantha og Halvor fikk en overraskelse som gjorde dem målløse en stund. Stemoren og faren til Samantha kom til Orange Park Farm for å feire jul sammen med dem, og det ble hyggelig, for både John Walcott og hans mye ynge hustru Gloria var i godt humør, om enn litt forlegne i begynnelsen.

Årsaken til forlegenheten var at Gloria var blitt med barn, enda hun var førtiseks år gammel. Hun var rundt fire måneder på vei, så det tok til å vises på henne.

«Vi trodde ikke det gikk an nå,» sa faren rødmende, og Gloria var enda rødere i ansiktet, men hun smilte og så ut til å glede seg likevel. Frisk og sprek var hun som bare det.

«Hvis hun får en sønn, kan det bli problemer med arven min,» hvisket Samantha til Halvor da de hadde lagt seg.

«Du har jo allerede fått halve plantasjen, så det er vel ingen virkelig fare,» påpekte Halvor, for han så ikke helt det store problemet. En liten halvbror måtte det vel bli hyggelig å få, eller en halvsøster, og det var store verdier å dele. «Det der finner vi ut av når tiden kommer,» la han til.

«Du har tydeligvis ikke lest det som står om betingelsene for arven min,» svarte Samantha stille.


1

Stod, tidlig i januar 1884

På grunn av at hun fremdeles ammet lille Elin, kom ikke Karen seg til nyttårsballet på Salstad dette året, og siden hun ikke kunne gå dit, ble også Elias værende hjemme. Men de var i alle fall blitt invitert, og det var egentlig det viktigste for Karen, for det bekreftet at hun fortsatt tilhørte det øvre sjiktet av innbyggerne i Stod.

Det som plaget henne mest ved at hun ikke kunne gå på ballet, var at hun gikk glipp av hva folk snakket om, så noen dager inn i året 1884 fikk hun en dreng til å kjøre seg til Lia for å høre med Olivia om hva de viktigste samtaleemnene hadde vært. Kunne for eksempel noen ha snakket om henne?

Til Karens store forskrekkelse kunne Olivia fortelle at det hadde de gjort.

«Ja, dette sier jeg i beste mening, for jeg synes du burde vite det,» sa Olivia. «Du forstår at … Blant tjenestefolket har det i noe tid gått visse hårreisende rykter om deg og Salomon Holten, og dette sprer seg mer og mer, også i bedre kretser. Det blir sagt at dere hadde et utenomekteskapelig forhold før han utvandret.»

«Hva?» Karen tok seg sjokkert til brystet. «Det kan du ikke mene. Hvilke tjenestefolk er det som sier det?»

«Nei, det er umulig å fastslå, de beskytter hverandre. Ingen vet hvem som er opphavsmann til fortellingene, men man skal ha det til at dere har utført handlinger av … hm … erotisk karakter både ute i naturen og i kirken. Det blir påstått at noen har sett dere.» Olivia fikk røde flekker på halsen. «Det blir til og med spekulert i om Salomon kan være den ekte faren til lille Elin.»

«Hva er det du sier?» Karen måtte ta seg sammen for ikke å avsløre panikken som brøt løs. Hun tvang frem en vantro latter. «Det er det dummeste jeg har hørt. Du kan ikke mene dette? Du tror vel ikke på det?»

«Selvfølgelig ikke! Dette er åpenbart blank løgn og folkeslarv. De reneste eventyr – og det sier jo noe om tankesettet til dem som kan finne på noe slikt. Ingen av oss skikkelige folk tror på dette. Men du spurte om hva det ble snakket om på Salstad, og det var kun snakk til ditt forsvar. Disse skrekkelige ryktene skal ha kommet din mann for øre, og …»

«Hva?» Karen halvveis reiste seg i stolen. «Har noen sagt det til Elias? Men …»

«Slapp av.» Olivia la en hånd oppå hennes. «Han tror naturligvis ikke det minste på det. Han har forsvart deg og din ære og sagt at han selvsagt vet at du og Salomon Holten har hatt et nært forhold, men at dette har vært av gudfryktig karakter. Han har fortalt alle som vil høre, om et brev han mottok fra Salomon i Amerika der han hadde lovprist deg for de kloke diskusjonene han hadde hatt med deg om religion. Elias hadde latt det skinne gjennom at han intet mindre enn beundrer deg for din gudfryktighet og klare tale, og at han er stolt over at du er hans hustru, så du skal bare ta det med ro. Og Salomon Holten kan virkelig sies å ha sett lyset, for nå skal du bare høre hva han driver med der borte i Amerika …»

Karen var svært tankefull på vei hjem. Det var mildt sagt urovekkende og oppsiktsvekkende saker hun hadde fått vite, og hun lurte på hvordan hun skulle angripe situasjonen. Det viktigste var jo at Elias åpenbart hadde forsvart henne mot folkesnakket, men det bekymret henne at han ikke hadde sagt et ord om det til henne.

Hva gikk han og tenkte på, mannen hennes? Det plaget henne at Elias hadde lest avskjedsbrevet Salomon hadde etterlatt seg i klokketårnet – og at hun selv ikke ante hva som sto i det, for Elias hadde brent det foran nesen hennes. Hun følte seg mer og mer sikker på at det måtte ha stått noe i brevet om at hun og Salomon hadde hatt et utenomekteskapelig forhold, men i så fall måtte Elias ha besluttet at den beste måten å håndtere dette på, var å late som han ikke visste.

Men det gjorde han antakelig …

Imidlertid forsto Karen at det ikke ville komme noe godt ut av å ta det direkte opp med ham. Hvis hun ville snakke med ham om det som hadde skjedd, måtte hun gjøre det på en kløktig måte. Hun grublet og tenkte, og til slutt kom hun frem til en fremgangsmåte.

Karen ventet til roen senket seg i huset. Hun og Elias satt alene i stuen. Karen strikket, og Elias satt med avisen Innherreds-Posten fra Steinkjer. Elin var i seng for lenge siden. Det nærmet seg leggetid for de voksne også.

«Du har ikke fortalt meg at du har sagt til folk at jeg har hatt religiøse diskusjoner med Salomon Holten før han utvandret?» begynte hun forsiktig.

Han kikket opp fra avisen, og hun syntes hun kunne se et sinne fare over ansiktet hans, men han tok seg i det og smilte uforstående. «Jeg vet ikke hva du sikter til …?»

«Det ble visst snakket om det på nyttårsballet på Salstad,» sa hun oppklarende. «Olivia fortalte det da jeg besøkte henne på Lia i dag.»

«Ja vel. Jo, det stemmer for så vidt.» Elias kremtet. «Jeg har ved ulike anledninger fortalt hvordan han lovpriste deg, og om diskusjonene dere har hatt. Han skrev jo det i et brev til meg, og jeg regnet med at det var i orden for deg at jeg skrøt av deg, lille kone?»

«Ja, nei, jeg kan vel ikke klage,» svarte hun og gransket ham. «Selv om jeg skulle ønske du hadde sagt noe til meg om det.»

«Jeg ville helst ikke gjøre deg forlegen.» Han trakk på skuldrene.

Det oppsto en liten pause.

«Var det bare det det ble snakket om på nyttårsballet?» Elias så granskende på henne.

«Nei da,» svarte Karen lett. Hun kunne gå rundt grøten, hun også. «Olivia hadde masse mer å fortelle. Hun hadde tatt med seg fotografier til ballet, og de vakte stor oppsikt. Jeg fikk se dem også, og det var bilde av Vesle-Halvor, men det var ikke det folk var interessert i. Det var den vesle kameraten hans. Lille Moses. Du vet, det er ingen her omkring som har sett mennesker med mørk hudfarge.»

«Nei, det ble vel noe å prate om, kan jeg tenke meg.» Elias humret, som om dette skulle være noe han var vant med, enda Karen husket godt at han hadde regnet Moses som hedning bare fordi han var mørk i huden.

«Ja, det ble visst mye snakk om disse menneskene,» fortsatte Karen. «Mannfolkene var forresten minst like opptatt av hesten til Halvor. Det var få her omkring som hadde sett en så flott ridehest, selv om noen mente at Even Conrads hingst var like fin, men det er jo en stund siden han var kompanisjef her. Også ponnien til Vesle-Halvor ble det pratet en del om, og ikke minst gutten selv, i de flotte klærne og alt, så det var litt synd at vi ikke var der.»

«En kan ikke få med seg alt,» sa Elias med et skuldertrekk der han satt i gyngestolen, og deretter strakte han seg og gjespet. «Det begynner vel å bli sengetid for oss, lille kone.»

«Jeg har ikke fortalt deg det viktigste ennå,» sa Karen. Hvis det hun skulle si nå, ikke avstedkom en reaksjon, skjønte hun ingenting. «Det er noe som kommer til å forbløffe deg, min kjære Elias.»

«Å? Hva var det, da?» Han rynket pannen.

«Jeg vil si at det rett og slett er en sensasjon,» sa hun. «Det er nesten rart at du ikke har hørt om det, men du har kanskje ikke truffet så mye folk i løpet av de få dagene etter nyttår. Det kan også hende folk tror at du vet det allerede, og så er de muligens usikre på hvordan du vil ta det hvis de nevner det.»

«Hæ? Nå snakker du i gåter, Karen,» snøftet han. «Ut med det nå!»

«Ja da. I romjula, like før nyttår, fikk Sara Salstad et julebrev fra Emilie,» fortalte Karen. «Hun kunne berette litt av hvert av interesse, men det viktigste er vel hva som har skjedd med familien Holten.»

«Har det hendt noe med dem?»

Karen så at hendene hans grep hardt om armlenene på gyngestolen, og hun skjønte at han ikke ville klare å late som om han var likegyldig til det hun nå ville si.

«De holder på å finne seg til rette der borte, vet du.» Hun dro det med vilje ut. «Ester er blitt hushjelp hos Emilie, og moren hennes er det samme hos Birte. Begge sønnene til Salomon og Dagfrid arbeider med husbygging sammen med Magnus Teigen, du vet han som Emilie har giftet seg med.»

«Jaså. Vel, det var jo gode nyheter. Men hva med Salomon selv, da? Han må vel gjøre et eller annet, han også. Jeg vil tro at han blir nybygger og må rydde seg en gård, han som alle andre.» Elias så oppmerksomt på henne.

«Nei, det er det som er den store sensasjonen.» Karen kikket spent på ham. «Du kommer ikke til å tro det, men Salomon går faktisk på presteskole, Elias. Til våren skal han være ferdig, så da blir han antakelig ordinert som prest et eller annet sted hvor det bor nordmenn.»

«Hæ?» Elias så virkelig himmelfallen ut, og en kort stund ble han stående halvt oppreist med hendene på armlenene, men så reiste han seg helt opp fra gyngestolen. Han blåste opp kjakene og ristet på hodet mens han gikk ut på gulvet. «Skal Salomon bli prest, sier du? Skal min gamle kirketjener plutselig bli min likemann, liksom?»

«Ikke bare på liksom, heller.» Karen nikket.

«Hm! Er det så lett å bli prest i Amerika?» stønnet Elias. Han gikk rundt seg selv på gulvet mens han forsøkte å fordøye dette.

«Ja, der borte kan visst alle bli akkurat hva de vil.»

Karen hadde med vilje provosert frem en reaksjon hos ham. Hun syntes det var uutholdelig at de gikk rundt og lot som ingenting. Det hun ville oppnå, var at han skulle fortelle hva det var han hadde lest i brevet fra Salomon. Da ville hun få vite hva hun hadde å forholde seg til – og hun kunne jo ikke like godt spørre ham rett ut. Det ville jo være det samme som å tilstå.

«Jaså! Hm!» kom det fra ham.

«Du burde kanskje skrive et brev og gratulere ham,» foreslo Karen for å se hva han tenkte om det. «Du kan adressere det c/o til Birte, for den adressen kan jeg skaffe deg. Jeg synes du bør gjøre det, Elias.» Hun kikket spent på ham, men ektemannen lot ikke til å ha hørt hva hun sa.

«Skal tro hva en skikkelig utdannet norsk prest kunne ha drevet det til der borte, da?» brummet han mens han veivet med en neve og gikk frem og tilbake på gulvet. «En mann som meg kunne blitt prost, kanskje. Eller forstander for en synode. For ikke å snakke om at de kunne trenge noen til å undervise på presteseminarene. Hm! Du ga meg sannelig noe å tenke på der, lille kone.»

«Nei, nå må du gi deg, min kjære Elias!» stønnet Karen i brå forferdelse, for denne vendingen hadde hun ikke regnet med. Hun hadde absolutt ikke tenkt at han skulle bli oppsatt på å reise til Amerika igjen! «Husk nå at vi var enige om å holde oss her hjemme. Det lovet du. Vi skal ikke utvandre! Ikke sant, Elias? Du vet at Halvor kommer hjem med sønnen min til sommeren, så jeg reiser ikke noe sted!»

